b'\n_START_ARTICLE_\nBiserica Sf\xc3\xa2ntul Lauren\xc8\x9biu din N\xc3\xbcrnberg\n_START_SECTION_\nIstorie \xc8\x99i arhitectur\xc4\x83\n_START_PARAGRAPH_\nConstruc\xc8\x9bia bisericii a \xc3\xaenceput \xc3\xaen anul 1250, stilul arhitectural \xc3\xaen care au fost efectuate lucr\xc4\x83rile fiind cel gotic. Naosul a fost finalizat \xc3\xaen anul 1400, iar lucr\xc4\x83rile la cor au \xc3\xaenceput abia \xc3\xaen anul 1439. Cele dou\xc4\x83 turnuri \xc3\xaenalte de 80 de metri au fost finalizate odat\xc4\x83 cu corul \xc8\x99i cu altarul \xc3\xaen anul 1477, c\xc3\xa2nd biserica de tip hal\xc4\x83 a fost terminat\xc4\x83. Arhitectura ei, \xc8\x99i mai ales fa\xc8\x9bada vestic\xc4\x83 flancat\xc4\x83 de cele dou\xc4\x83 turnuri, este similar\xc4\x83 cu cea a Bisericii Sf\xc3\xa2ntul Sebald, tot din N\xc3\xbcrnberg, \xc8\x99i cu cea a Catedralei din Bamberg. Hramul ei a fost cel al Sf\xc3\xa2ntului Lauren\xc8\x9biu, unul dintre martirii Romei._NEWLINE_\xc3\x8en secolul al XVI-lea a avut loc Reforma, \xc3\xaen urma c\xc4\x83reia biserica ini\xc8\x9bial romano-catolic\xc4\x83 a devenit evanghelic\xc4\x83-luteran\xc4\x83. Prima slujb\xc4\x83 evanghelic\xc4\x83 din biseric\xc4\x83 a avut loc \xc3\xaen anul 1525, acest lucru f\xc4\x83c\xc3\xa2nd ca biserica s\xc4\x83 fie una dintre primele biserici protestante din Germania. Cu toate acestea, consiliul ora\xc8\x99ului a refuzat s\xc4\x83 adopte iconoclasmul Reformei, p\xc4\x83str\xc3\xa2nd operele de art\xc4\x83 inestimabile reprezentate de picturi, fresce \xc8\x99i statui \xc3\xaen memoria str\xc4\x83mo\xc8\x99ilor lor._NEWLINE_La fel ca multe alte cl\xc4\x83diri din N\xc3\xbcrnberg, Biserica Sf\xc3\xa2ntul Lauren\xc8\x9biu a fost avariat\xc4\x83 \xc3\xaen timpul celui de-Al Doilea R\xc4\x83zboi Mondial (1939-1945), fiind mult mai t\xc3\xa2rziu restaurat\xc4\x83. \xc3\x8en prezent, ea este un important edificiu de cult al ora\xc8\x99ului \xc8\x99i o celebr\xc4\x83 atrac\xc8\x9bie turistic\xc4\x83.'